Tamedyazt taqbaylit tamensayt tettwassen di talliyin tiqburin di tmetti taqbaylit, d tawsit taseklant yeṭṭfen aḥric meqqren i yuzlen di yal tamnaḍt taqbaylit, tcud srid ɣer tmeddurt tansayt. Tawsit-agi di tallit tamensayt temmal-d tikti-is s ubrid n timawit d cfawat war tira, i d-yelḥan si tasut ɣer tayeḍ, tetteddu seg yiles n umedyaz s taɣect d uɣenni, neɣ s yimi srid ɣer umeẓẓuɣ n umseflid, tettɣimi treṣṣa deg wallaɣ, tettwazuzer ger ugdud s taywalt.